## Uredba o Uredu za rezidencijalne potrebe

### NN 164/1998 (28.12.1998.), Uredba o Uredu za rezidencijalne potrebe

# **VLADA REPUBLIKE HRVATSKE**

Na temelju članka 26. stavka 1. Zakona o Vladi Republike Hrvatske ("Narodne
novine", broj 101/98), i članka 60. stavaka 1. i 2. Zakona o sustavu državne
uprave ("Narodne novine", broj 75/93), Vlada Republike Hrvatske je na sjednici
održanoj 18. prosinca 1998. godine, donijela

## **UREDBU**

### **O UREDU ZA REZIDENCIJALNE POTREBE**

Članak 1.

Ovom Uredbom osniva se Ured za rezidencijalne potrebe (u daljnjem tekstu:
Ured), te se uređuje unutarnje ustrojstvo Ureda, nazivi unutarnjih ustrojstvenih
jedinica i njihov djelokrug, način upravljanja tim jedinicama, te druga
pitanja od značaja za rad Ureda.

Članak 2.

Ured obavlja poslove u svezi organizacije korištenja i osiguranja tehničkih
uvjeta za uporabu rezidencijalnih objekata u vlasništvu Republike Hrvatske,
te ostale poslove za rezidencijalne potrebe.

Članak 3.

Za obavljanje poslova iz djelokruga Ureda ustrojavaju se sljedeće unutarnje
ustrojstvene jedinice:

1. Odjel za organizaciju korištenja rezidencijalnih objekata

2. Odjel za tehničke poslove.

ODJEL ZA ORGANIZACIJU KORIŠTENJA REZIDENCIJALNIH OBJEKATA

Članak 4.

Odjel za organizaciju korištenja rezidencijalnih objekata obavlja stručne
i administrativne poslove u svezi načina korištenja objekata, neposredno
uspostavlja i vodi očevidnik rezidencijalnih nekretnina u vlasništvu Republike
Hrvatske.

Odjel obavlja poslove nabave, evidencije i načina korištenja pokretnina
za rezidencijalne potrebe.

ODJEL ZA TEHNIČKE POSLOVE

Članak 5.

Odjel za tehničke poslove vodi sve investicijske i tehničke poslove
vezane uz funkcioniranje rezidencijalnih objekata.

Članak 6.

Radom Ureda upravlja predstojnik kojeg imenuje i razrješuje Vlada Republike
Hrvatske na prijedlog predsjednika Vlade. Predstojnik je za svoj rad i
rad Ureda odgovoran Vladi. Predstojnik ima prava i dužnosti čelnika tijela
državne uprave u odnosu na državne službenike i namještenike zaposlene
u Uredu.

Predstojnik može imati zamjenika i jednog ili više pomoćnika. Zamjenika
i pomoćnike predstojnika imenuje i razrješava Vlada Republike Hrvatske,
na prijedlog predstojnika. Zamjenik i pomoćnici za svoj rad odgovorni su
predstojniku Ureda i Vladi Republike Hrvatske.

Radom odjela upravljaju načelnici odjela, koji su za svoj rad odgovorni
predstojniku Ureda i pomoćniku predstojnika nadležnom za poslove iz djelokruga
odgovarajućeg odjela.

Članak 7.

Predstojnik Ureda dužan je donijeti Pravilnik o unutarnjem redu Ureda
u roku 30 dana od dana stupanja na snagu ove Uredbe.

Pravilnik o unutarnjem redu donosi se uz suglasnost Vlade Republike
Hrvatske, a njime se uređuju način rada, broj potrebnih državnih službenika
i namještenika s naznakom njihovih poslova te stručnih uvjeta potrebnih
za obavljanje poslova, njihove ovlasti i odgovornosti, te druga pitanja
od značaja za rad Ureda.

Članak 8.

Danom stupanja na snagu ove Uredbe prestaje važiti Uredba o Uredu za
upravljanje imovinom Republike Hrvatske ("Narodne novine", br. 70/92 i
104/95), a dosadašnji Ured za upravljanje imovinom Republike Hrvatske nastavlja
s radom kao Ured za rezidencijalne potrebe, te preuzima državne službenike
i namještenike Ureda za upravljanje imovinom Republike Hrvatske.

Članak 9.

Ova Uredba stupa na snagu osmog dana od dana objave u "Narodnim novinama".

Klasa: 022-03/98-03/08
Urbroj: 5030109-97-1
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 164/1998-2021